**Zápisnica č. 4/2017 z riadneho verejného zasadnutia Obecného zastupiteľstva obce Turany nad Ondavou, konaného dňa 27.9. 2017 o 18:OO hod. – kancelária starostu obce**

**Program:**

**1. Zahájenie**

**2. Kontrola plnenia uznesení**

**3. Čerpanie rozpočtu za 1.polrok 2017**

**4. Mesiac úcty k starším**

**5.Vyhodnotenie osláv 450. výročia prvej písomnej zmienky o obci**

**6. Diskusia**

**7. Rôzne**

**8. Záver**

**K bodu č. 1 - Zahájenie**

Starosta obce Turany nad Ondavou privítal poslancov OZ. Skonštatoval, že na zasadnutí OZ sú prítomní piati poslanci z piatich , viď prezenčná listina: Mgr. Ján Staničár, Pavol Hudák, Ľubomír Zajac, Mgr. Martina Perátová , Martina Gombitová. Hlavný kontrolór Ing. Polák ospravedlnil svoju neúčasť na rokovaní obecného zastupiteľstva. Starosta obce skonštatoval, že je prítomná nadpolovičná väčšina poslancov a rokovanie Obecného zastupiteľstva obce Turany nad Ondavou je uznášaniaschopné. Je nahrávané na diktafón.

Ďalší prítomní (verejnosť): Marek Perát, Pavol Gombita, Peter Gombita, Viera Pundžáková, Jozef Jakubov, Peter Lupták., Ľubica Jakubová, Anna Majerníková

Program zasadnutia bol poslancom spolu s pozvánkou zaslaný pred zasadnutím OZ . Starosta obce navrhol doplniť program o bod - **opakované vyhlásenie verejnej obchodnej súťaže**, zameranej na podávanie návrhov na uzatvorenie zmluvy, ktorá sa týka  predaja budovy školy a priľahlých pozemkov. Tento bod bol zaradený po bode 5. Mgr. Staničár Ján doplnil program o bod- **odmeny poslancov,** ktorý by mal nasledovať po bode pojednávajúcom o VOS.

Hlasovanie za doplnenie programu:

Hlasovanie poslancov : Počet poslancov: 5 Prítomní poslanci :5

Za : 5 Proti:0 Zdržal sa : 0

**K bodu č. 2 - kontrola plnenia uznesení OZ**

Starosta skonštatoval, že všetky doteraz prijaté uznesenia OZ v roku 2017 boli splnené, okrem úlohy z 30.6.2017 ktorá trvá (príprava účtovných podkladov na vyradenie).

**K bodu č. 3 - Čerpanie rozpočtu za 1. polrok 2017**

Starosta obce prečítal správu o čerpaní rozpočtu za prvý polrok, t.j. obdobie od 1.1.2017 do 30.6.2017 – príprava účtovných podkladov na vyradenie.

K tejto správe sa vyjadrila poslankyňa Martina Gombitová, ktorá požadovala od starostu vysvetlenie niektorých položiek : čo predstavujú príjmy z prenajatých pozemkov, príjmy za predaj výrobkov a čo predstavujú výdavky: odmeny 120 eur, Vš. služby- 4624, 80 eur, údržba VO- 1496,95 eur, odmeny pracovníkov mimopracovného pomeru- 267,75 a ďalšie položky ku ktorým starosta nevedel zaujať stanovisko. Mgr. Perátová konštatovala, že ak boli plánované výdavky na rok 2017 - 114 626, 00 eur a za prvý polrok výdavky činia 77 281,94 eur tak ak k tomu prirátame výdavky na platy zamestnancov obecného úradu (starosta, kontrolór, matrika, učiteľka MŠ a kuchárka) na ďalší polrok tak na fungovanie obce ( pohľadávka voči učiteľom, energie, kultúra, bežné opravy atď. )ostáva cca 10 500, 00 eur, čo je dosť malá suma. Starosta nevedel toto konštatovanie ani potvrdiť ani vyvrátiť.

Mgr. Perátová uviedla, že ak nemá potrebné informácie k čerpaniu rozpočtu za 1. polrok nemôže zaujať stanovisko k tomuto bodu. Je potrebné aby sa k týmto otázkam vyjadril kontrolór obce.

Hlasovanie za prijatie správy o plnení rozpočtu za I. polrok

Hlasovanie poslancov : Počet poslancov: 5 Prítomní poslanci :5

Za : 0 Proti:2 Zdržal sa : 3

Nebola schválená správa o plnení rozpočtu

**K bodu č. 4 - Mesiac úcty k starším**

Starosta obce navrhol aby podujatie -mesiac úcty k starším bolo určené pre starších občanov obce, ktorí v tomto roku oslávili resp. oslávia svoje jubileum.

Poslankyňa Martina Gombitová uviedla, že ak to je akcia úcty k starším tak by mala smerovať ku všetkým starším občanom našej obce.

Poslanci navrhli termín konania podujatia na 22.10.2017, s miestom realizácie –Jedáleň bývalej ZŠ. Program: - vystúpenie deti MŠ Turany nad Ondavou a deti z obce.

- Blahoželanie jubilantom

Hlasovanie za zrealizovanie podujatia – úcta k starším účasť všetkých starších občanov obce, termín 22.10.2017

Hlasovanie poslancov : Počet poslancov: 5 Prítomní poslanci :5

Za : 5 Proti:0 Zdržal sa : 0

**K bodu č. 5 - Vyhodnotenie osláv 450. výročia prvej písomnej zmienky o obci**

Starosta obce v úvode poďakoval všetkým za pomoc pri realizácii osláv a predložil podklady k vyúčtovaniu osláv 450. výročia prvej písomnej zmienky o obci. Celkové výdavky predstavovali sumu 4571 eur. Časť výdavkov, hlavne vystúpenie FS Stropek a Jožku Jožka a prezenčné predmety uhradilo priamo Podduklianské osvetové stredisko. Celkovo uhradilo faktúry v sume 2000 eur. Zaslúžila umelkyňa Mária Mačošková nepožadovala od obce finančné prostriedky za svoje vystúpenie. Obec celkovo stála akcia 1657,37 eur.

**K bodu č. 6 - Opakované vyhlásenie verejnej obchodnej súťaže**

Starosta obce oznámil obecnému zastupiteľstvu, že má pripravené podklady pre opakované vyhlásenie verejnej obchodnej súťaže – predaj budovy školy.

Mgr. Perátová uviedla, že vzhľadom na prebiehajúcu výzvu zameranú na predkladanie projektov- Prechod poskytovania sociálnych služieb z inštitucionálnej formy na komunitnú, môžu prevádzkovatelia sociálnych služieb z grantu žiadať financie na vytvorenie priestorových podmienok na poskytovanie a zabezpečenie komunitnej starostlivosti, investície do materiálno-technického vybavenia takýchto zariadení, ako aj opatrenia na zvýšenie energetickej hospodárnosti budov bolo by dobré ak by predaj budovy bol adresovaný poskytovateľom sociálnych služieb.

Keďže v predchádzajúcich podmienkach verejnej obchodnej súťaže neboli zohľadnené podmienky, ktoré odzneli na zhromaždení obyvateľov obce, preto navrhuje doplniť tieto podmienky do VOS.

Doplnené podmienky:

V bode **Spôsob podávania návrhov:**

- *V prípade rovnakej ponúknutej ceny za nehnuteľnosti bude rovnocenným uchádzačom ponúknutá možnosť upraviť predloženú ponuku.*

*- vhodný podnikateľský zámer*

V bode**: Lehota na oznámenie vybraného návrhu:**

vyhlasovateľ si vyhradzuje právo*rozhodnutím OZ*podmienky súťaže, miesto a čas otvárania obálok zmeniť, súťaž zrušiť alebo v zmysle § 287 ods. 2 Obchodného zákonníka odmietnuť všetky predložené návrhy aj bez udania dôvodu*, predĺžiť lehotu na predkladanie ponúk, predĺžiť lehotu na vyhlásenie výsledku súťaže*

V bode**: Záväzok navrhovateľa a vyhlasovateľa:**

*Navrhovateľ sa predložením svojho návrhu zaväzuje zriadiť bezodplatne v prospech vyhlasovateľa vecné bremeno, na základe ktorého bude vlastník nehnuteľností povinný stavbu so súpisným číslom 90 postavenú na pozemku KNC 2 v k.ú. Turany nad Ondavou a pozemky KNC 2, zastavané plochy a nádvoria, vo výmere 599 m2 a novovytvorený pozemok KNC 3/1, zastavané plochy a nádvoria, vo výmere 3334 m2, vytvorený geometrickým plánom č. 21/2017 Ing. Pavla Farského zo dňa 15.4.2017 oddelením z pôvodného pozemku KNC 3/1 vo výmere 4687 m2nachádzajúcich sa v k .ú. Turany nad Ondavou* ***využívať výlučne na vzdelávacie, zdravotné alebo sociálne účely, a to po dobu najmenej 10 rokov od právoplatnosti rozhodnutia o povolení vlastníckeho práva k nehnuteľnostiam špecifikovaným v bode A, B, C, obchodnej verejnej súťaže v prospech navrhovateľa.*** *Navrhovateľ prehlasuje, že sa v kúpnej zmluve zaviaže, že ak vlastník nehnuteľnosti nesplní svoju uvedenú povinnosť, bude vyhlasovateľ oprávnený jednostranne odstúpiť od kúpnej zmluvy a tiež má právo na zmluvnú pokutu vo výške 10 000,- EUR.*

*Navrhovateľ sa predložením svojho návrhu zaväzuje, že ho do 10 rokov nepredá tretej osobe.*

**Uzatvorenie zmluvy:**

*so záväzkom kupujúcehozriadiť bezodplatne v prospech vyhlasovateľa vecné bremeno, s povinnosťou vlastníka nehnuteľností využívať výlučne na vzdelávacie, zdravotné alebo sociálne účely, a to po dobu najmenej 10 rokov od právoplatnosti rozhodnutia o povolení vlastníckeho práva k nehnuteľnostiam špecifikovaným v bode A, B, C, obchodnej verejnej súťaže v prospech navrhovateľa*

**Navrhovateľ vo svojom návrhu uvedie a predloží:**

Návrh kúpnej ceny –***Príloha č. 1*** *a podnikateľský zámer využitia nehnuteľnosti uvedenej v bode A,B,C*

***a doplniť o bod 4***

***4. Časový plán súťaže***

*4.1. Vyhlásenie súťaže dňa: t.j. deň zverejnenia na .................................*

*4.2 Ukončenie predkladania návrhu súťaže do ........................ o 12:00 hod.*

*4.3. v prípade , že nebudú predložené návrhy na predmet OVS určenej na predaj, bude vyhlasovateľom verejná obchodná súťaž zrušená*

*4.4.otváranie návrhov VOS prebehne dňa ( napr. o 3 dni neskôr) o 17:00 hod na OU Turany nad Ondavou*

*4.5. Vyhodnotenie návrhov VOS sa uskutoční menovanou súťažnou komisiou v rovnaký deň o 17:30 hod.*

*4.6. Súťažná komisia predloží návrh na víťaza VOS na schválenie OZ na najbližšom zasadnutí OZ, ktoré sa bude konať.................*

*4.7 Oznámenie o vyhodnotení súťaže sa odošle účastníkom do 10 dní od vyhodnotenia a schválenia OZ obce Turany nad Ondavou*

*4.8 Výzva na uzatvorenie kúpnej zmluvy sa odošle do 15 dní po schválení návrhu OZ*

Po doplnení návrhu sa do diskusie zapojil Peter Lupták a Viera Pundžáková ktorí prejavili súhlas s doplnenými podmienkami.

Pán starosta skonštatoval, že návrh VOS dá prepracovať.

**K bodu č. 7 - Odmeny poslancov obce**

Pán Mgr. Ján Staničár predložil návrh na vyplatenie odmien poslancom za rok 2016. Mgr. Perátová uviedla, že odmeny majú byť vyplatené aj poslancom, ktorí sa v roku 2016 vzdali mandátu

(v alikvotnej časti)

Hlasovanie za vyplatenie odmien za rok 2016 podľa zásad odmeňovania poslancov

Hlasovanie poslancov : Počet poslancov: 5 Prítomní poslanci :5

Za : 4 Proti:0 Zdržal sa : 1

**K bodu č. 8 Diskusia**

Diskusia k jednotlivým bodom prebehla po každom bode.

**K bodu č. 9 Rôzne**

V tomto bode starosta prečítal opakovane podanú žiadosť pani Mgr. Evy Žanonyovej o prenájom garáže. Pán starosta navrhol, že pani Žanonyovej v liste odpíše, že nájomná zmluva sa uzatvorí po vyprataní garáže.

Mgr. Perátová uviedla, že je potrebné garáž vypratať do konca októbra 2017 a následne uzatvoriť nájomnú zmluvu. Z prenájmu garáže by plynul príjem do rozpočtu obce. Z garáže, ktorá je plná „čohosi“ obec nemá nič.

K vyprataniu garáže do konca októbra 2017 sa priklonil aj poslanec Ľubomír Zajac, Pavol Hudák a Martina Gombitová.

Bod programu Rôzne bol doplnený Mgr. Martinou Perátovou o ústnu žiadosť občanov o sfunkčnenie verejného osvetlenia v záhrade pána Kapu.

V tomto bode sa obecné zastupiteľstvo venovalo aj nefunkčnému rozhlasu.

Ďalej tento bod doplnil starosta obce o vyúčtovanie výletu do Niyregyházy. Obecný rozpočet to stálo 519,70 eur.

**K bodu č. 10 – Záver**

Starosta poďakoval prítomným za účasť a zasadnutie ukončil

Zapísala: Mgr. Perátová Mgr. Ján Jakubov

Overovatelia: Mgr. Staničár starosta obce

p. Zajac

uznesenie č. 6/2017

Obecného zastupiteľstva obce Turany nad Ondavou zo dňa 27.09.2017

Obecné zastupiteľstvo v obci Turany nad Ondavou

1. **Berie na vedomie**
2. Doplnenie programu zasadnutia obecného zastupiteľstva obce Turany nad Ondavou

Hlasovanie poslancov : Počet poslancov: 5 Prítomní poslanci :5

Za : 5 Proti:0 Zdržal sa : 0

Za: Mgr. Martina Perátová, Martina Gombitová, Ľubomír Zajac, Pavol Hudák, Mgr. Staničár Ján

1. **Súhlasí**
2. Aby oslavy – mesiac úcty k starším sa konali 22.10.2017 s miestom konania – jedáleň ZŠ a aby bola určená pre všetkých starších občanov obce:

Hlasovanie poslancov : Počet poslancov: 5 Prítomní poslanci :5

Za : 5 Proti:0 Zdržal sa : 0

Za: Mgr. Martina Perátová, Martina Gombitová, Ľubomír Zajac, Pavol Hudák, Mgr. Staničár Ján

1. S vyplatením odmien poslancov obecného zastupiteľstva obce Turany nad Ondavou za rok 2016

Hlasovanie poslancov : Počet poslancov: 5 Prítomní poslanci :5

Za : 4 Proti:0 Zdržal sa : 1

Za: Mgr. Martina Perátová, , Ľubomír Zajac, Pavol Hudák, Mgr. Staničár Ján

Zdržal sa: Martina Gombitová

1. **Ukladá**
2. Vypratať garáž , aby bolo možné ho prenajať.

T : 10/2017 Z: starosta

1. Doplniť podmienky VOS - predaj školy

T: najbližšie zasadnutie obecného zastupiteľstva Z: starosta

1. Opraviť nefunkčné verejné osvetlenie v záhrade pána Kapu

Z: starosta

1. Opraviť nefunkčný rozhlas, zitiť cenu

Z: starosta

Mgr. Ján Jakubov

starosta obce